
Politikai váltások és részvényárfolyamok: az amerikai kormányzat hatásának elemzése

Tanulmányunk a politikai bizonytalanság és a politikai rezsim pénzügyi piacokra gyakorolt hatását vizsgálja az Egyesült Államok adatai alapján. A politikai bizonytalanság hatását több kutatási témára bontottuk, beleértve a várt és ténylegesen realizált hozamok eltérését a két különböző amerikai rezsim alatt, valamint a gazdaságpolitikai berendezkedés és támogatói ideológia sajátosságait, amelyek miatt az egyik rezsim alatt jobban teljesítenek a pénzügyi piacok. Ezen túlmenően szekunder, szakirodalmi kutatással vizsgáljuk a politikai lobby, a ciklusok különböző éveinek hatását, valamint a szektorális outlier értékeket a különböző rezsimekben. A politikai hatás vizsgálatával célunk a novemberi amerikai választásokra vonatkozó előrejelzést adni a pénzügyi piacok alakulásáról a két lehetséges kimenetelt felvázolva. Hipotézisünk szerint az USA-ban hatalmon lévő kormány – legyen az republikánus vagy demokrata- szignifikáns hatással van a részvényárakra, mely hatás különböző mértékben és irányban jelentkezik az egyes szektorok és iparágak esetében.
Mind a CAPM, mind pedig a Fama-French három faktoros modellünk azt mutatja, hogy a demokraták alatt a piac szignifikánsan jobban teljesít, mint a Republikánusok alatt. Ezt támasztja alá a szakirodalom is, azzal, hogy a demokraták alatt általában kedvezőbb piaci feltételek várhatóak a részvénybefektetők számára. A politikai párt megválasztásának tehát van hatása a részvénypiacra és a demokraták alatt általánosságban nagyobb többlethozammal rendelkeznek a cégek a kockázatmentes hozam felett, mint republikánus rezsim alatt.
A politikai döntések és események piaci reakcióinak megértése nélkülözhetetlen a befektetők, gazdaságpolitikai döntéshozók és pénzügyi elemzők számára, hogy megalapozott döntéseket hozhassanak, és hatékonyan kezelhessék a politikai kockázatokat. Tanulmányunkkal célunk egy átfogóbb képet adni a politikai rezsimek és részvényárak
közötti kapcsolat jobb megértésére.



